मार्क टली

**सर विलियम "मार्क" टली**, केबीई (जन्म 1935, कोलकाता, भारत) बीबीसी के नई दिल्ली स्थित ब्यूरो के पूर्व अध्यक्ष थे। जुलाई 1994 में इस्तीफ़े से पूर्व उन्होंने 30 वर्ष की अवधि तक बीबीसी के लिए कार्य किया। उन्होंने 20 वर्ष तक बीबीसी के दिल्ली में स्थित ब्यूरो के अध्यक्ष पद को संभाला। 1994 के बाद से वह नई दिल्ली से एक स्वतंत्र (फ़्रीलैंस) पत्रकार और प्रसारक के रूप में कार्य कर रहे थे। पूर्व में, वह बीबीसी रेऽडियो 4 के साप्ताहिक कार्यक्रम *सम्थिंग अंडर्स्टुड* के नियमित प्रस्तुतकर्ता थे।

## प्रारंभिक जीवन
उनका जन्म कोलकाता (पूर्व में कलकत्ता) में 1936 में हुआ और वह एक अमीर अंग्रेज़ अकाउंटंट के पुत्र थे। अपने बचपन के शुरूआती दस साल उन्होंने भारत में ही बिताए, लेकिन उन्हें भारतीय लोगों के साथ मिलने-जुलने की आज़ादी नहीं थी। उसके बाद वह अपनी स्कूली शिक्षा के लिए इंग्लैंड चले गए। उनका शिक्षण ट्वाइफ़र्ड स्कूल, मार्लबोरो कॉलिज तथा ट्रिनिटी हॉऽल, कैंब्रिज में हुआ, जहाँ उन्होंने धर्मशास्त्र का अध्ययन किया। कैंब्रिज के बाद उन्होंने इंग्लैंड के एक चर्च में एक पादरी बनने के बारे में सोचा, लेकिन लिंकन थिय'लॉजिकल कॉलिज में केवल दो सत्रों के बाद इस विचार को त्याग दिया; बाद में उन्होंने स्वीकार किया कि "एक ईसाई पादरी के रूप में व्यवहार करने के लिए (अपनी) कामुकता पर नियंत्रण" के बारे में उन्हें संदेह था।

## पत्रकारिता
मार्क टली बीबीसी में 1964 में शामिल हुए और एक भारतीय संवाददाता के रूप में कार्य करने के लिए 1965 में भारत आ गए। अपने कार्यकाल के दौरान उन्होंने दक्षिण एशिया की सभी प्रमुख घटनाओं को कवर किया जिनमें शामिल हैं, भारत-पाकिस्तान संघर्ष, भोपाल गैस त्रासदी, ऑपरेशन ब्लू स्टार (और उसके बाद इंदिरा गाँधी की हत्या तथा सिख विरोधी दंगे), राजीव गाँधी की हत्या एवं बाबरी मस्जिद विध्वंस।

टली ने जुलाई 1994 में तत्कालीन महानिदेशक जॉन बिर्ट के साथ बहस के बाद बीबीसी से इस्तीफ़ा दे दिया। उन्होंने बिर्ट पर "कॉर्प'रेशन को भय द्वारा चलाने" और "बीबीसी को घटिया रेऽटिंग तथा हतोत्साहित कर्मचारियों वाली एक अपारदर्शी संस्था" में तब्दील करने का आरोप लगाया।

## पुरस्कार और सम्मान
टली को 1985 में ऑफ़िसर ऑव दि ऑर्डर ऑव द ब्रिटिश अंपायर बनाया गया और 1992 में पद्मश्री से सम्मानित किया गया। वर्ष 2002 में उन्हें नाइट की उपाधि से सम्मानित किया गया और 2005 में उन्हें पद्म भूषण सम्मान प्रदान किया गया।

## पुस्तकें
टली ने भारत पर आधारित कई पुस्तकें लिखीं, जिनमें शामिल हैं: *इंडिया इन स्लो मोशन* (सह-लेखक गिलियन राइट), *नो फ़ुल स्टॉप्स इन इंडिया*, *द हार्ट ऑव इंडिया*, *डिवाइड ऐंड क्विट*, *लास्ट चिलरिन ऑव द राज*, *फ़्रॉम राज टू राजीव-40 यिअर्ज़ ऑव इंडियन इंडिपेंडंस*, *इंडिया-50 यिअर्ज़ ऑव इंडिपेंडंस*, *इंडिया'ज़ अनेंडिंग जर्नी*  तथा *अमृतसर: मिसिज़ गाँधी'ज़ लास्ट बैटल।* धर्म के क्षेत्र में सर मार्क ने बीबीसी शृंखला के लिए *द लाइव्ज़ ऑव जीज़ज़*  लिखी और *फ़ॉर फ़ेऽसिज़: अ जर्नी इन सर्च ऑव जीज़ज़ द डिवाइन, द जू, द रिबेल एवं द सेज़*  नामक अन्य पुस्तकें भी लिखी।

किसी गुमनाम शख़्स द्वारा लिखित *हिंदुत्व सेक्स ऐंड अड्वेंचर*  उपन्यास के मुख्य चरित्र और टली में काफ़ी समानताएँ हैं। टली ने स्वयं कहा है, "मैं चकित हूँ कि रोली बुक्स ने इस प्रकार की घटिया साहित्यिक चोरी को प्रकाशित किया और लेखक को एक *छद्म नाम* के पीछे छुपने दिया। यह पुस्तक स्पष्ट रूप से मेरे करियर पर आधारित है, यहाँ तक कि इसके मुख्य चरित्र का नाम भी मुझसे मिलता है। उस चरित्र की पत्रकारिता अत्यंत घटिया है और हिंदुत्व तथा हिंदू धर्म पर उसके विचार किसी भी तरह से मेरे विचारों को प्रतिबिंबित नहीं करते हैं। मैं पूरी तरह से उनके साथ असहमत हूँ"।

## हस्ताक्षर
100px

## सन्दर्भ

## बाहरी कड़ियाँ
* मार्क टली: द वॉइस ऑव इंडिया
* बीबीसी रेऽडियो 4 प्रोग्रैम "सम्थिंग अंडर्स्टुड"
* मार्क टली: फ़ैब्रिकैट स्टोरीज़

श्रेणी:1935 में जन्मे लोग
श्रेणी:ट्रिनिटी हॉल, कैम्ब्रिज के पूर्व छात्र
श्रेणी:ब्रिटिश रेडियो के प्रसिद्ध कलाकार
श्रेणी:ब्रिटिश के ट्रेवल लेखक
श्रेणी:भारतीय पत्रकार
श्रेणी:भारतीय लेखक
श्रेणी:नाईट्स बैचलर
श्रेणी:जीवित लोग
श्रेणी:ऑफिसर्स ऑफ दी ऑर्डर ऑफ दी ब्रिटिश एम्पायर
श्रेणी:पुराने मार्लब्यूरियंस
श्रेणी:पद्मश्री प्राप्तकर्ता
श्रेणी:पद्म भूषण सम्मान प्राप्तकर्ता
श्रेणी:२००५ पद्म भूषण
श्रेणी:पद्मश्री,1992
श्रेणी:कोलकाता के लोग